**SLOVENŠČINA – 9. RAZRED – SKUPINA ZUPAN 12. 5. 2020**

Danes se boš pa srečal še z zadnjim predstavnikom moderne **Otonom Župančičem.**

Najprej pa razmisli: Kaj je delovna pesem?[[1]](#footnote-1) Katero smo letos prebrali?[[2]](#footnote-2) O čem govori?[[3]](#footnote-3)

Kaj misliš, katero delo je še moralo biti včasih zelo težko? Odgovor je povezan z rešitvama spodnjih dveh ugank:

 Nima duše, vendar diha, Pleča lesena,

 drobno seme v rožo razpiha. glava jeklena,

 (Rešitev [[4]](#footnote-4)) misel iskrena.

 (Rešitev[[5]](#footnote-5) )

Bral boš pesem **Otona Župančiča: Žebljarska**, ki je bila objavljena leta 1920. Pesnik je sam povedal, da ga je pretreslo življenje žebljarjev v Kamni Gorici. (Poglej na zemljevid Slovenije in ugotovi boš, da je to precej v bližini.) Ko je obiskal in videl žebljarje pri delu, je povedal: »Izmučeni obrazi, upadli od mnogega dela in slabega življenja – zunaj pa so cvetele zlatice. Ko sem odšel, sem še dolgo povsod videl žeblje in rumene zlatice, najbolj me je pa preganjal ritem. Nazadnje se je pesem ulila, da sem jo komaj dohajal s pisanjem.«

Pesnik je pesem objavil v zbirki **V zarje Vidove** in je v tej zbirki najboljša pesem.

Poišči pesem v berilu na str. 12 in jo preberi /poslušaj ([Žebljarska.m4a](../../Slovenscina%2C%20redni%20pouk-priprave%2C%20ucni%20nacrti/9.razred%20devetletka/%C5%BDebljarska.m4a)). Če si jo poslušal, jo obvezno nato preberi še sam.

Kakšen je prvi vtis? [[6]](#footnote-6) Na katero čutilo deluje pesem?[[7]](#footnote-7) Kaj pesnik oponaša s tem ritmom?[[8]](#footnote-8)

Odpri zvezek in napiši naslov pesmi ter pisno odgovori na spodnja vprašanja:

1. Kdo je liski subjekt/izpovedovalec v pesmi?
2. Kje so delavci?
3. Koliko ur traja delo žebljarjev? (Izračunaj skupno število ur.)
4. Kdo vse dela? Kaj vemo o njih?
5. Zakaj delavcem žarijo žeblji v očeh? Kaj vidijo žebljarji, ko se ozrejo v polje, v nebo? Zakaj?
6. Katera barva jih spominja na žeblje? Kaj lahko rumeno cvete? (Pomoč - kaj je pesnik sam povedal ob obisku Kamne Gorice?)
7. Ali iz pesmi čutimo obsodbo takega dela? Izpiši kakšen verz, kjer se to čuti.
8. Kakšno vlogo imajo tri pike na koncu?

Odgovore dobiš jutri.

Zapis v zvezek:

Pesem je bila objavljena v zbirki **V zarje Vidove**, nastala pa je po obisku pesnika v Kamni Gorici, kjer je videl težko življenje in delo žebljarjev.

Glede na snov uvrščamo pesem med **socialne pesmi**, Pesnik v njej obtožuje družbo, ki izkorišča delavca, saj je njegov delovni čas neznosno dolg, delo pa uničujoče. Pesem opeva delo in skuša posnemati enakomeren, monoton ritem dela žebljarjev, zato jo uvrščamo tudi med **delovne pesmi.**

**Če želiš, lahko naredil tudi naloge na spletu:** [**https://eucbeniki.sio.si/slo9/2396/index1.html**](https://eucbeniki.sio.si/slo9/2396/index1.html) **,** nato se s puščico še dvakrat pomakni naprej (3 strani nalog).

Lepo bodi ☺

Učiteljica Sanda

1. Pesem, ko govori o delu. [↑](#footnote-ref-1)
2. Pesem nosačev žita. [↑](#footnote-ref-2)
3. O težkem delu sužnjev, ki dan na dan prenašajo snope žita. [↑](#footnote-ref-3)
4. Kovaški meh [↑](#footnote-ref-4)
5. Kovaška klada z nakovalom [↑](#footnote-ref-5)
6. Zvočni, ritem pesmi. [↑](#footnote-ref-6)
7. Sluh. [↑](#footnote-ref-7)
8. Udarce kladiva. [↑](#footnote-ref-8)